Trade-2008-XXX-00-00

[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.6.2008

COM(2008) 363 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 442/2007 του Συμβουλίου της 19ης Απριλίου 2007 για επιβολή οριστικού δασμού αντιντάμπινγκ σε εισαγωγές νιτρικού αμμωνίου προέλευσης Ουκρανίας σε συνέχεια της επανεξέτασης λόγω της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Οι δασμοί αντιντάμπινγκ στις εισαγωγές νιτρικού αμμωνίου καταγωγής, μεταξύ άλλων, Ουκρανίας επιβλήθηκαν στις 22 Ιανουαρίου 2001 με τον κανονισμό (ΕΚ) αριθ. 132/2001. Ύστερα από επανεξέταση λόγω της λήξης ισχύος των μέτρων, η οποία ξεκίνησε τον Ιανουάριο του 2006, το Συμβούλιο, με τον κανονισμό (ΕΚ) αριθ. 442/2007, ανανέωσε για δύο έτη τα εν λόγω μέτρα στο τρέχον ύψος.

Το Δεκέμβριο του 2006, ξεκίνησε μερική επανεξέταση αποκλειστικά για το ντάμπινγκ κατόπιν αιτήματος ενός ουκρανού παραγωγού εξαγωγέα, της εταιρείας Open Joint Stock Company (OJSC) Azot Cherkassy. Η επανεξέταση ολοκληρώθηκε με τον κανονισμό (ΕΚ) αριθ. 237/2008 χωρίς να γίνουν τροποποιήσεις στα ισχύοντα μέτρα αντιντάμπινγκ. Στη συνέχεια και εντός των προθεσμιών που προβλέπει ο κανονισμός (ΕΚ) αριθ. 237/2008, η εταιρεία Open Joint Stock Company (OJSC) Azot Cherkassy υπέβαλε προσφορά ανάληψης υποχρέωσης που έγινε δεκτή με απόφαση της Επιτροπής.

Στόχος της παρούσας τροποποίησης είναι να συνεκτιμηθεί η απόφαση της Επιτροπής με την οποία γίνεται δεκτή η ανάληψη υποχρέωσης, μέσω κατάλληλης τροποποίησης του κανονισμού (ΕΚ) αριθ. 442/2007 του Συμβουλίου της 19ης Απριλίου 2007 για επιβολή οριστικού δασμού αντιντάμπινγκ σε εισαγωγές νιτρικού αμμωνίου προέλευσης Ουκρανίας.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 442/2007 του Συμβουλίου της 19ης Απριλίου 2007 για επιβολή οριστικού δασμού αντιντάμπινγκ σε εισαγωγές νιτρικού αμμωνίου προέλευσης Ουκρανίας σε συνέχεια της επανεξέτασης λόγω της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 384/96

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] (εφεξής, ο «βασικός κανονισμός»), και ιδίως το άρθρο 8,

την πρόταση που υποβλήθηκε από την Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

A. ΔΙΑΔΙΚΑΣΙΑ

1. Στις 22 Ιανουαρίου 2001, το Συμβούλιο επέβαλε, με τον κανονισμό (ΕΚ) αριθ. 132/2001[2], οριστικό δασμό αντιντάμπινγκ 33,25 ευρώ ανά τόνο σε εισαγωγές νιτρικού αμμωνίου που υπάγονται στους κωδικούς ΣΟ 3102 30 90 και 3102 40 90 προέλευσης, μεταξύ άλλων, Ουκρανίας. Ύστερα από επανεξέταση λόγω της λήξης ισχύος των μέτρων, η οποία ξεκίνησε τον Ιανουάριο του 2006, το Συμβούλιο, με τον κανονισμό (ΕΚ) αριθ. 442/2007[3], ανανέωσε για δύο έτη τα εν λόγω μέτρα στο τρέχον ύψος

2. Στις 19 Δεκεμβρίου 2006, η Επιτροπή ανακοίνωσε με σημείωμα που δημοσίευσε στην Επίσημη Εφημερίδα της Ευρωπαϊκής Ένωσης}[4], την κίνηση μερικής ενδιάμεσης επανεξέτασης σχετικά με τις εισαγωγές στην Κοινότητα νιτρικού αμμωνίου καταγωγής Ουκρανίας κατόπιν αιτήματος της εταιρείας Open Joint Stock Company (OJSC) Azot Cherkassy (στο εξής «παραγωγός-εξαγωγέας»). Τα οριστικά πορίσματα και συμπεράσματα της μερικής ενδιάμεσης επανεξέτασης παρατίθενται στον κανονισμό (ΕΚ) αριθ. 237/2008 της 10ης Μαρτίου 2008[5], με τον οποίο ολοκληρώθηκε η επανεξέταση χωρίς να τροποποιηθούν τα ισχύοντα μέτρα αντι-ντάμπινγκ.

B. ΑΝΑΛΗΨΗ ΥΠΟΧΡΕΩΣΕΩΝ

3. Κατά την ενδιάμεση επανεξέταση ο παραγωγός-εξαγωγέας εκδήλωσε ενδιαφέρον για την υποβολή προσφοράς ανάληψης υποχρέωσης ως προς την τιμή, αλλά δεν υπέβαλε επαρκώς τεκμηριωμένη προσφορά εντός της προθεσμίας που προβλέπεται στο άρθρο 8 παράγραφος 2 του βασικού κανονισμού. Ωστόσο, όπως αναφέρεται στις αιτιολογικές σκέψεις (46) και (47) του προαναφερόμενου κανονισμού του Συμβουλίου, το Συμβούλιο έκρινε ότι έπρεπε κατ’ εξαίρεση να επιτραπεί στον παραγωγό-εξαγωγέα να ολοκληρώσει την προσφορά ανάληψης υποχρέωσης εντός 10 ημερολογιακών ημερών από την έναρξη ισχύος του εν λόγω κανονισμού, λόγω του πολύπλοκου χαρακτήρα διαφόρων ζητημάτων, και ιδίως (1) της μεταβλητότητας των τιμών του σχετικού προϊόντος που ενδεχομένως να απαιτούσε κάποια μορφή τιμαριθμικής αναπροσαρμογής των ελάχιστων τιμών, ενώ ταυτόχρονα η μεταβλητότητα δεν αιτιολογείται δεόντως από το βασικό συντελεστή κόστους· και (2) την ιδιαίτερη κατάσταση της αγοράς για το σχετικό προϊόν. Σε συνέχεια της δημοσίευσης του κανονισμού (ΕΚ) αριθ. 237/2008 του Συμβουλίου και εντός της προθεσμίας που προβλέπεται στον εν λόγω κανονισμό, ο παραγωγός-εξαγωγέας υπέβαλε αποδεκτή ανάληψη υποχρέωσης ως προς την τιμή, σύμφωνα με το άρθρο 8 παράγραφος 1 του βασικού κανονισμού.

4. Η Επιτροπή, με την απόφαση αριθ. [INSERT][6], αποδέχθηκε την προσφορά για την ανάληψη υποχρέωσης. Το Συμβούλιο αναγνωρίζει ότι η προσφορά για την ανάληψη υποχρέωσης εξαλείφει τις ζημιογόνους συνέπειες του ντάμπινγκ και περιορίζει σε επαρκή βαθμό τον κίνδυνο καταστρατήγησης.

5. Για να δοθεί περαιτέρω δυνατότητα στην Επιτροπή και στις τελωνειακές αρχές να παρακολουθήσουν αποτελεσματικά τη συμμόρφωση της επιχείρησης προς την ανάληψη υποχρέωσης, όταν υποβάλλεται αίτηση ελεύθερης κυκλοφορίας στις αρμόδιες τελωνειακές αρχές, η απαλλαγή από τον δασμό αντιντάμπινγκ εξαρτάται από (i) την προσκόμιση τιμολογίου ανάληψης υποχρέωσης, το οποίο αποτελεί εμπορικό τιμολόγιο που περιλαμβάνει τουλάχιστον τα στοιχεία που απαριθμούνται και τη διασάφηση που ορίζεται στο παράρτημα· (ii) το γεγονός ότι τα εισαγόμενα προϊόντα έχουν κατασκευαστεί, φορτωθεί και τιμολογηθεί απευθείας από τον παραγωγό-εξαγωγέα στον πρώτο ανεξάρτητο πελάτη στην Κοινότητα· και iii) από το γεγονός ότι τα εμπορεύματα που δηλώνονται και προσκομίζονται στο τελωνείο αντιστοιχούν ακριβώς στην περιγραφή του τιμολογίου ανάληψης υποχρέωσης. Όταν δεν πληρούνται οι ανωτέρω προϋποθέσεις, ο κατάλληλος δασμός αντιντάμπινγκ επιβάλλεται κατά την αποδοχή της δήλωσης θέσης σε ελεύθερη κυκλοφορία.

6. Όταν η Επιτροπή ανακαλέσει την αποδοχή της ανάληψης υποχρέωσης, σύμφωνα με το άρθρο 8 παράγραφος 9 του βασικού κανονισμού, ύστερα από παράβαση, αναφερόμενη σε συγκεκριμένες συναλλαγές και δηλώνει άκυρα τα σχετικά τιμολόγια ανάληψης υποχρέωσης, γεννάται τελωνειακή οφειλή κατά την αποδοχή της διασάφησης για θέση σε ελεύθερη κυκλοφορία.

7. Οι εισαγωγείς πρέπει να γνωρίζουν ότι μπορεί να προκληθεί τελωνειακή οφειλή, εν είδει φυσιολογικού εμπορικού κινδύνου, τη στιγμή της αποδοχής της διασάφησης για θέση σε ελεύθερη κυκλοφορία, όπως περιγράφεται στις αιτιολογικές σκέψεις (5) και (6), ακόμη κι αν η προσφορά ανάληψης υποχρέωσης από τον κατασκευαστή από τον οποίο αγοράζουν, απευθείας ή όχι, έχει γίνει δεκτή από την Επιτροπή.

8. Σύμφωνα με τον άρθρο 14 παράγραφος 7 του βασικού κανονισμού, οι τελωνειακές αρχές πρέπει να ενημερώσουν την Επιτροπή αμέσως εάν υπάρχουν ενδείξεις για παραβίαση της ανάληψης υποχρέωσης.

9. Για τους λόγους που αναφέρθηκαν ανωτέρω, η προσφορά ανάληψης υποχρέωσης του παραγωγού-εξαγωγέα θεωρείται δεκτή από την Επιτροπή και η ενδιαφερόμενη εταιρεία έχει ενημερωθεί για τα πραγματικά γεγονότα, το σκεπτικό και τις υποχρεώσεις στα οποία βασίζεται η αποδοχή.

10. Σε περίπτωση καταστρατήγησης ή ανάκλησης της ανάληψης υποχρέωσης, ή σε περίπτωση που η Επιτροπή ανακαλέσει την αποδοχή της ανάληψης υποχρέωσης, ο δασμός αντιντάμπινγκ που έχει επιβληθεί από το Συμβούλιο, σύμφωνα με το άρθρο 9 παράγραφος 4 του βασικού κανονισμού, εφαρμόζεται αυτομάτως δυνάμει του άρθρου 8 παράγραφος 9 του βασικού κανονισμού.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 442/2007 τροποποιείται ως εξής:

Μετά το άρθρο 1, προστίθεται το ακόλουθο άρθρο:

« Άρθρο 1α

1. Με την επιφύλαξη του άρθρου 1, ο οριστικός δασμός αντιντάμπινγκ δεν εφαρμόζεται στις εισαγωγές που τίθενται σε ελεύθερη κυκλοφορία, σύμφωνα με τις επόμενες παραγράφους του παρόντος άρθρου.

2. Εισαγωγές στερεών λιπασμάτων με περιεκτικότητα σε νιτρικό αμμώνιο που υπερβαίνει το 80% κατά βάρος, καταγωγής Ουκρανίας, τα οποία υπάγονται στους κωδικούς ΣΟ 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 και ex 3105 90 91, που δηλώνονται για θέση σε ελεύθερη κυκλοφορία και τιμολογούνται από τον παραγωγό-εξαγωγέα του οποίου η ανάληψη υποχρέωσης έχει γίνει δεκτή από την Επιτροπή και του οποίου η επωνυμία περιλαμβάνεται στην απόφαση [2007/[INSERT]/ΕΚ], της Επιτροπής, όπως αυτή τροποποιείται κατά καιρούς, απαλλάσσονται από το δασμό αντιντάμπινγκ που επιβάλλεται με το άρθρο 1, υπό τον όρο ότι:

- έχουν κατασκευασθεί, φορτωθεί και τιμολογηθεί απευθείας από τον παραγωγό-εξαγωγέα στον πρώτο ανεξάρτητο πελάτη στην Κοινότητα, και

- οι εν λόγω εισαγωγές συνοδεύονται από τιμολόγιο ανάληψης υποχρέωσης το οποίο είναι ένα εμπορικό τιμολόγιο και περιλαμβάνει τουλάχιστον τα στοιχεία που απαριθμούνται και τη διασάφηση που προβλέπεται στο παράρτημα του παρόντος κανονισμού· και

- τα εμπορεύματα που δηλώνονται και προσκομίζονται στο τελωνείο αντιστοιχούν ακριβώς στην περιγραφή του τιμολογίου ανάληψης υποχρέωσης.

3. Γεννάται τελωνειακή οφειλή κατά την αποδοχή της διασάφησης για θέση σε ελεύθερη κυκλοφορία:

- όταν αποδεικνύεται, όσον αφορά τις εισαγωγές που περιγράφονται στην παράγραφο 1, ότι δεν πληρούνται μία ή περισσότερες από τις προϋποθέσεις που απαριθμούνται στην εν λόγω παράγραφο· ή

- όταν η Επιτροπή ανακαλεί την αποδοχή της ανάληψης υποχρέωσης, σύμφωνα με το άρθρο 8 παράγραφος 9 του βασικού κανονισμού, εκδίδοντας κανονισμό ή απόφαση που αναφέρεται σε συγκεκριμένες συναλλαγές και κηρύσσει άκυρα τα σχετικά τιμολόγια ανάληψης υποχρέωσης.»

Παρεμβάλλεται το ακόλουθο παράρτημα:

ΠΑΡΑΡΤΗΜΑ

Τα ακόλουθα στοιχεία πρέπει να εμφανίζονται στο εμπορικό τιμολόγιο που συνοδεύει τις πωλήσεις της εταιρείας προς την Κοινότητα για τα εμπορεύματα τα οποία υπόκεινται σε ανάληψη υποχρέωσης:

1. Ο τίτλος "ΕΜΠΟΡΙΚΟ ΤΙΜΟΛΟΓΙΟ ΠΟΥ ΣΥΝΟΔΕΥΕΙ ΤΑ ΕΜΠΟΡΕΥΜΑΤΑ ΠΟΥ ΥΠΟΚΕΙΝΤΑΙ ΣΕ ΑΝΑΛΗΨΗ ΥΠΟΧΡΕΩΣΗΣ".

2. Η επωνυμία της εταιρείας που εκδίδει το εμπορικό τιμολόγιο.

3. Ο αριθμός του εμπορικού τιμολογίου.

4. Η ημερομηνία έκδοσης του εμπορικού τιμολογίου.

5. Ο πρόσθετος κωδικός Taric βάσει του οποίου γίνεται ο εκτελωνισμός των εμπορευμάτων του τιμολογίου στα σύνορα της Κοινότητας.

6. Η ακριβής περιγραφή των εμπορευμάτων, η οποία περιλαμβάνει:

- τον κωδικό του προϊόντος (ΣΟ), που χρησιμοποιείται για τους σκοπούς της ανάληψης υποχρέωσης,

- την περιεκτικότητα του προϊόντος σε άζωτο ("Ν") (επί τοις %),

- τον κωδικό Taric,

- την ποσότητα (σε τόνους).

7. Η περιγραφή των όρων πώλησης, στην οποία περιλαμβάνονται και τα εξής:

- τιμές ανά τόνο,

- ισχύοντες όροι πληρωμής,

- ισχύοντες όροι παράδοσης,

- συνολικές εκπτώσεις και μειώσεις τιμών.

8. Η επωνυμία της εταιρείας που ενεργεί ως εισαγωγέας στην Κοινότητα, προς την οποία εκδίδεται απευθείας το τιμολόγιο που συνοδεύει τα εμπορεύματα τα οποία υπόκεινται σε ανάληψη υποχρέωσης.

9. Το ονοματεπώνυμο του υπαλλήλου της εταιρείας που εξέδωσε το εμπορικό τιμολόγιο και η ακόλουθη υπογεγραμμένη δήλωση:

«Ο υπογεγραμμένος, πιστοποιώ ότι η πώληση για άμεση εξαγωγή στην Ευρωπαϊκή Κοινότητα των εμπορευμάτων που καλύπτονται από το παρόν τιμολόγιο πραγματοποιείται στο πλαίσιο και με τους όρους της ανάληψης υποχρέωσης που προτάθηκε από [ΕΤΑΙΡΕΙΑ], και έγινε αποδεκτή από την Επιτροπή με την [Απόφαση 2008/XXXX/EC]. Δηλώνω ότι τα στοιχεία που αναγράφονται στο παρόν τιμολόγιο είναι πλήρη και ακριβή.»

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος […]

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (EΚ) αριθ. 2117/2005 (ΕΕ αριθ. L 340 της 23.12.2005, σ. 17)

[2] ΕΕ L 23 της 25.1.2001, σ. 1.

[3] ΕΕ L 106 της 24.4.2007, σ. 1.

[4] ΕΕ C 311 της 19.12.2006, σ.57.

[5] ΕΕ L 75 της 18.03.2008, σ. 8.

[6] ΕΕ L [INSERT]